
Magnetit és nikkel-ferrit grafit-oxiddal alkotott nanokompozitjainak mágneses hipertermiás alkalmazása

Kulcsszavak: mágneses folyadék; daganatterápia; biokompatibilitás; kolloidstabilitás; felületmódosítás
A daganatos betegségek kezelése napjainkban az orvostudomány egyik legnagyobb kihívását jelenti. A kemoterápia és sugárterápia mellett egyre nagyobb figyelmet kap a kiegészítő eljárásként alkalmazott hipertermia, amely az arra érzékeny tumorsejteket a hőmérséklet emelésével pusztítja el. A jelenleg erre a célra felhasznált módszerek (pl. diffúziós hőbevitel) nem specifikusak a daganatos sejtekre nézve, az egészséges szöveteket is károsíthatják. Erre lehet megoldás a mágneses hipertermia, amely egy jobban lokalizálható és hatásosabb módszert kínál. Megvalósítása vizes közegben diszpergált, mágneses nanorészecskék tumorsejtekben való alkalmazásával lehetséges, ehhez azonban a részecskéknek szigorú kritériumoknak (pl. a kémiai és diszperzió stabilitás, egységes méret) kell megfelelnie. A célra alkalmasak lehetnek a grafit-oxid hordozó segítségével a tumorsejtekbe juttatott magnetit és nikkel-ferrit nanorészecskék.
A kísérleti munka során vizsgált nanokompozitok előállítása ultrahanggal kezelt grafit-oxidból és nikkel-ferritet 0, 10 és 20%-ban tartalmazó magnetitszuszpenziókból heterokoagulációval történt, az említett anyagok 1/5 és 1/10 tömegarányú összetétele mellett. Mivel a mágneses nanorészecskék eredeti formájukban a vérben jellemző fiziológiás körülmények (pH~7,3; ~150 mM sókoncentráció) között aggregálódnak, a felületükön egy biokompatibilis, PEGMA-AA és PAM polimerek alkotta stabilizáló réteg kialakítására volt szükség. A következő lépést a koaguláláskinetikai mérések jelentették, vagyis az egyes minták esetében a hidrodinamikai átmérők időbeni változásának követése DLS segítségével, az elektrolitként használt NaCl koncentrációjának folyamatos növelése mellett. Ennek során a két polimer közül a PAM bizonyult hatékonyabbnak, mivel ebben az esetben a kritikus koagulálási koncentráció az 500 mM-t is meghaladta, ami a PEGMA-AA-tartalmú rendszereknél jóval erősebb sótűrést jelentett. Ezt követően a különböző frekvenciaértékek mellett végzett hipertermiás mérések során kapott eredmények igazolták, hogy a megfelelő hőtermelő képesség biztosításához elegendően magas (≥ 329 kHz) frekvencia alkalmazása szükséges. A nikkeltartalom növelésének pozitív hatása a hőtermelő képességre nem volt egyértelmű, a két polimer közül azonban ebben az esetben is a PAM bizonyult kedvezőbbnek.
A kapott adatok alapján a nikkel-ferrit tartalmú szolokkal érdemes további vizsgálatokat, például biokompatibilitási és MRI teszteket végezni.



